Virallinen lehti nro C 292 , 21/09/1998 s. 0157



B4-0740, 0743, 0748, 0753, 0759 ja 0772/98 Päätöslauselma Guinea-Bissaun tilanteesta Euroopan parlamentti, joka - ottaa huomioon Euroopan unionin puheenjohtajavaltion antamat julkilausumat, erityisesti 8. heinäkuuta 1998 annetun julkilausuman, - ottaa huomioon 18. kesäkuuta 1998 antamansa edellisen päätöslauselman Guinea-Bissaun tilanteesta ((Kyseisen istunnon pöytäkirja, osa II, kohta 10 f.)), A. ottaa huomioon, että nykyinen selkkaus, joka alkoi 7. kesäkuuta 1998 ja johon on suoraan ja kielteisin seurauksin osallistunut ulkomaisia sotilasvoimia, on aiheuttanut lukuisten ihmishenkien menetyksen, tuhansien joutumisen pakolaisiksi, infrastruktuurin ja omaisuuden tuhoutumisen laajassa mittakaavassa sekä maan yhteiskunnallisen ja taloudellisen toiminnan täydellisen lamaantumisen, B. on erittäin huolestunut siitä, että kansainvälisiä perusihmisoikeuksia rikkovat sotilasoperaatiot uhkaavat viattomien siviilien elämää, C. valittaa sitä, että paikalla olevat sotilasjoukot ja naapurimaat eivät ole mahdollistaneet vaarassa olevalle, hätäsiirtolaiseksi joutuneelle väestölle tarkoitetun humanitaarisen avun perille vientiä, D. on huolestunut humanitaarisen tilanteen heikkenemisestä, joka saattaa johtaa elintarvikevarastojen ehtymiseen ja lääkkeiden ja juomaveden loppumiseen, mikä entisestään pahentaisi tätä vakavaa tilannetta, E. ottaa huomioon jo käynnistetyt erilaiset välitysaloitteet, erityisesti neuvoston tukeman Portugalin ja Angolan välitysaloitteen, joka on mahdollistanut osapuolten kokoontumisen saman pöydän ääreen, F. haluaa ehdottomasti välttää sitä, että alue, jonka vakautta kyseisen selkkauksen jatkuminen saattaisi horjuttaa, syttyisi ilmiliekkeihin; 1. Pyytää selkkauksen osapuolia välittömästi lopettamaan vihollisuutensa, määräämään tulitauon ja kunnioittamaan sitä; 2. Pyytää perustuslaillisen järjestyksen palauttamista, vaaleilla valitut instituutiot ja ihmisoikeuksien kunnioittaminen mukaan lukien; 3. Kehottaa selkkauksen osapuolia ja naapurimaita olemaan estämättä väestölle tarkoitetun humanitaarisen avun perille tuontia, ja kehottaa kaikkia osapuolia Guinea-Bissaussa kunnioittamaan ehdottomasti kansainvälisiä ihmisoikeuksia ja toimimaan yhteistyössä humanitaaristen käytävien avaamiseksi; 4. Vaatii naapurimaiden viranomaisia avaamaan turvallisia kauttakulkuväyliä humanitaarisille kuljetuksille, jotta elintarvike- ja hätäapua voidaan keskeytymättä viedä keskuksiin, joihin hätäsiirtolaisiksi joutuneet ihmiset ovat kokoontuneet; 5. Tässä mielessä suhtautuu myönteisesti YK:n elinten ja Senegalin hallituksen Dakarissa 10. heinäkuuta 1998 tekemään sopimukseen, jossa määrätään senegalilaisen humanitaarisen käytävän avaamisesta Gabun alueella maan itäosissa, jonka avulla hätäapua voidaan viedä hätäsiirtolaisille ja pakolaisille; 6. Kehottaa naapurimaiden viranomaisia järjestämään tarvittavat olosuhteet Guinea-Bissausta lähtöisin olevan äkillisen pakolaistulvan vastaanottamiseksi, tarvittaessa Euroopan unionin teknisen ja rahoitustuen turvin; 7. Pahoittelee, että erilaisista välitysyrityksistä huolimatta sotivat osapuolet eivät ole päässeet sopimukseen tulitauosta; pyytää neuvostoa yhdessä OAU:n ja YK:n kanssa kannustamaan kaikkia uusia välitysaloitteita, joiden avulla on todennäköistä saada molempien osapuolten hyväksyntä ja neuvotteluratkaisu selkkaukselle; 8. Pyytää Yhdistyneiden kansakuntien turvallisuusneuvostoa ja OAU:ta käyttämään selkkausten ratkaisumekanismejaan vihollisuuksien lopettamiseksi; 9. Pyytää kaikkia ulkomaisia joukkoja pidättymään toiminnasta ja vetämään joukkonsa pois, sanotun kuitenkaan rajoittamatta mahdollisia kummankin osapuolen hyväksymiä välittäjänä tai puskurina toimivia joukkoja; 10. Toistaa, että tarvitaan poliittinen ratkaisu, joka takaa Guinea-Bissaun itsenäisyyden ja alueellisen koskemattomuuden kunnioittamiseen perustuvan rauhan ja joka saadaan aikaan neuvotteluteitse; 11. Ehdottaa, että AKT:n ja EU:n yhteisen edustajakokouksen valtuuskunta vierailisi kiireellisesti Guinea-Bissaussa todetakseen tilanteen paikan päällä, auttaakseen sen ratkaisemisessa ja tehdäkseen selkkauksen osapuolet tietoisiksi kiireellisestä tarpeesta toimittaa väestölle humanitaarista apua; 12. Kehottaa puhemiestään välittämään tämän päätöslauselman neuvostolle, komissiolle ja YK:n ja OAU:n pääsihteereille, Guinea-Bissaun kansalliskokoukselle sekä Senegalin ja Guinean tasavallan hallituksille.